Na temelju članka 30. Zakona o komunalnom gospodarstvu (Narodne novine broj 68/18 i 110/18 – Odluka Ustavnog suda) i članka 30. stavka 1. točke 5. Društvenog ugovora USLUGA d.o.o. za obavljanje komunalnih djelatnosti (potpun tekst) od 12. prosinca 2018. godine, Nadzorni odbor društva dana 22. siječnja 2019. godine donio je

**OPĆE UVJETE**

**isporuke komunalne usluge javne tržnice na malo**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge javnih tržnica na malo (dalje u tekstu: usluga tržnice) USLUGA d.o.o. za obavljanje komunalnih djelatnosti, Pazin, Šime Kurelića 22, (dalje u tekstu: isporučitelj) utvrđuje uvjete upravljanja i održavanja prostora za obavljanje prometa robe na malo na gradskoj tržnici Grada Pazina, Prolaz Jože Šurana 5, (dalje u tekstu: tržnica).

**Članak 2.**

Ovim općim uvjetima utvrđuju se:

1. uvjeti pružanja odnosno korištenja usluge tržnice,
2. međusobna prava i obveze isporučitelja i korisnika usluge tržnice, i
3. način mjerenja, obračuna i plaćanja isporučene usluge tržnice.

**II. UVJETI PRUŽANJA ODNOSNO KORIŠTENJA USLUGE TRŽNICE**

**Članak 3.**

Na tržnici se obavlja promet robom na malo.

Tržnicu čine zatvoreni i otvoreni tržni prostori namijenjeni za prodaju sa stolova i štandova.

U zgradi tržnice posluju prodavaonice i ugostiteljski objekt.

**Članak 4.**

Promet roba na tržnici obavlja se u skladu s Zakonom o trgovini i drugim propisima, odlukama nadležnih tijela, odredbama tržnog reda i dobrim poslovnim običajima.

**Članak 5.**

Na tržnici se mogu prodavati:

* voće i povrće,
* mliječni proizvodi vlastite proizvodnje,
* jaja,
* med vlastite proizvodnje,
* sadnice i cvijeće.

Na tržnici se mogu prodavati i drugi prehrambeni i poljoprivredni proizvodi koji su zdravstveno ispravni i neškodljivi za upotrebu i za koje je prodaja dozvoljena u skladu s propisima, ako za prodaju takvih proizvoda isporučitelj osigura propisane uvjete.

Proizvodi koji podliježu zdravstvenom nadzoru i kontroli mogu se prodavati samo nakon pregleda i uz potvrdu odnosno dokaz o izvršenom pregledu.

**Članak 6.**

Pravo obavljanja prometa na malo i pravo korištenja usluga tržnice imaju pod jednakim uvjetima fizičke i pravne osobe (dalje u tekstu: korisnici).

Na tržnici mogu prodavati:

* pravna ili fizička osoba registrirana za obavljanje gospodarske djelatnosti trgovine na malo,
* nositelj i/ili član obiteljskog poljoprivrednog gospodarstva koji prodaje svoje poljoprivredne proizvode na malo a koji je upisan u Upisnik poljoprivrednih gospodarstava u skladu s posebnim propisima,
* pravna ili fizička osoba registrirana za obavljanje proizvodne djelatnosti,
* druge osobe koje po Zakonu o trgovini mogu vršiti trgovinu na malo izvan prodavaonica.

**Članak 7.**

Tržnica radi svaki dan, osim nedjelje i blagdana.

Radno vrijeme tržnice za korisnike na prodajnim mjestima je od 7,00 do 13,30 sati.

Iznimno, kada to dozvoljavaju tehnički i organizacijski uvjeti, isporučitelj može na zahtjev korisnika dogovoriti radno vrijeme duže od propisanog ali najkasnije do 19,00 sati, o čemu zaključuju poseban ugovor.

Ukoliko postoji interes od većine korisnika za rad nedjeljom i/ili blagdanom, isporučitelj će radno vrijeme tržnice u te dane propisati posebnom odlukom.

**Članak 8.**

Prodajna mjesta na tržnici su:

* kameni stolovi u zatvorenom tržnom prostoru,
* pomoćni drveni stolovi u zatvorenom tržnom prostoru koji se postavljaju ovisno o potrebi,
* pokretni drveni stolovi i štandovi koji se postavljaju u otvorenom tržnom prostoru.

Isporučitelj određuje namjenu prodajnih mjesta na tržnici po vrsti robe koja se prodaje i određuje raspored prodajnih mjesta za postavljanje pomoćnih i pokretnih drvenih stolova i štandova.

**Članak 9.**

Količina robe izložene prodaji ne može biti veća od kapaciteta prodajnog mjesta.

Zabranjeno je prehrambene proizvode izlagati na podu.

**III. MEĐUSOBNA PRAVA I OBVEZE ISPORUČITELJA I KORISNIKA**

 **USLUGE TRŽNICE**

**Članak 10.**

Isporučitelj dodjeljuje korisnicima prodajna mjesta u zakup:

* dnevno,
* mjesečno, polugodišnje, godišnje,
* sezonski,
* prigodno za razdoblje do 10 dana.

 Isporučitelj dodjeljuje korisnicima prodajna mjesta u zakup neposrednom pogodbom ili putem javnog nadmetanja.

 Način dodjele prodajnog mjesta u zakup isporučitelj određuje na osnovi potražnje za prodajnim mjestom.

**Članak 11.**

Uvjete javnog nadmetanja za dodjelu prodajnog mjesta u zakup određuje isporučitelj.

Tekst javnog nadmetanja objavljuje se na oglasnom mjestu tržnice i mrežnim stranicama isporučitelja.

**Članak 12.**

O zakupu prodajnog mjesta isporučitelj i korisnik zaključuju pisani ugovor kojim se uređuju prava i obveze ugovornih strana.

Za dnevni zakup sklapa se usmeni ugovor.

Korisnik pristupa sklapanju usmenog ugovora kada na prodajnom mjestu izloži proizvode za prodaju.

Dokaz da je zaključen usmeni ugovor za dnevni zakup je potvrda o plaćenom dnevnom zakupu za prodajno mjesto.

**Članak 13.**

Pisani ugovor o zakupu prodajnog mjesta sadrži:

* naziv i adresu ugovornih strana,
* oznaku prodajnog mjesta,
* rok trajanja ugovora,
* visinu zakupnine, rok i uvjete plaćanja,
* predmet prodaje na prodajnom mjestu,
* uvjete raskida ugovora, te
* druge ugovorne odredbe.

**Članak 14.**

Prodajno mjesto korisnik ne smije dati u podzakup.

Ako prodajno mjesto koje je dodijeljeno u zakup pisanim ugovorom korisnik ne zauzme najkasnije sat i pol nakon početka radnog vremena tržnice, isporučitelj može to prodajno mjesto dodijeliti u dnevni zakup drugom korisniku.

**Članak 15.**

Slobodna odnosno prodajna mjesta koja nisu dodijeljena u zakup na temelju pisanog ugovora, korisnici zauzimaju po redoslijedu dolaska na tržnicu.

U slučaju spora između korisnika, ovlašteni radnik isporučitelja određuje i dodjeljuje korisniku prodajno mjesto za dnevni zakup.

**Članak 16.**

Isporučitelj usluga tržnice je dužan:

* osigurati uvjete nesmetanog prometa na tržnici,
* obavljati pregled tržnog prostora prije početka i po završetku radnog vremena i poduzimati odgovarajuće mjere radi otklanjanja uočenih nepravilnosti,
* korisnicima dati na korištenje stolove, klupe, štandove, spremnike za otpad i drugu raspoloživu opremu,
* korisnicima dati na korištenje vage i utege, tehnički ispravne i redovito umjerene,
* održavati red na tržnici i po potrebi upozoravati korisnike i kupce na pravila ponašanja, a po potrebi i obavijesti nadležna tijela i službe ako se na tržnici zapaze osobe koje ugrožavanju sigurnost korisnika ili kupaca,
* surađivati s nadležnim inspekcijskim službama radi sprječavanja prodaje robe čija prodaja na tržnici nije dozvoljena, robe sumnjivog porijekla, zdravstveno neispravnih proizvoda, preprodaje robe i slično.

**Članak 17.**

Korisnici usluga tržnice su dužni:

* pridržavati se ovih Općih uvjeta i drugih propisa kojima se uređuje promet roba,
* prodajno mjesto zauzeti i opskrbiti robom najkasnije sat i pol nakon početka radnog vremena tržnice, a napustiti do određenog završetka radnog vremena tržnice,
* istaknuti naziv korisnika, cijene i druge podatke o robi sukladno posebnim propisima,
* na prodajnom mjestu izložiti količinu robe koja odgovara kapacitetu prodajnog mjesta i razvrstati robu po vrsti,
* robu izloženu prodaji na odgovarajući način zaštititi od štetnog utjecaja okoline,
* kupcu predati robu zapakiranu u čistom papiru, foliji, vrećici ili drugoj odgovarajućoj ambalaži,
* prodajno mjesto održavati čistim, a tijekom prodaje i prije napuštanja prodajnog mjesta otpad i ambalažu odlagati u spremnik namijenjen za tu vrstu otpada,
* pridržavati se propisanih higijensko-zdravstvenih uvjeta,
* radi prodaje robe za koju isporučitelj nema osigurana tehnička sredstva i uređaje (prenosive staklene ili rashladne vitrine, vage i slično), koristiti vlastita sredstva i uređaje te osigurati njihovu sanitarnu i tehničku ispravnost,
* isporučitelju plaćati naknadu za zakup prodajnog mjesta.

**Članak 18.**

Odredbe ovih Općih uvjeta ne odnosi se na vlasnike ili zakupce trgovina i ugostiteljskog objekta u zgradi tržnice.

 Korisnici iz prethodnog stavka dužni su se u tijeku rada pridržavati slijedećeg:

* započeti s radom najranije u 7,00 sati i završiti s radom najkasnije u 19,00 sati. Na dan uoči Uskrsa, na dan 24. prosinca i 31. prosinca, prodavaonice mogu završiti s radom najkasnije u 15,00 sati ako taj dan pada u radni dan.
* ne koristiti tržni prostor za opskrbu robom niti obavljati radnje koje na bilo koji način onečišćuju izloženu robu ili korisnicima usluga tržnice ometaju prodaju,
* za opskrbu robom koristiti vanjske prolaze i to u radne dane tržnice od 6,30 do 8,30 sati i od 13,00 do 14,00 sati,
* parkiranje i zaustavljanje vozila za opskrbu ispred ulaza u tržnicu nije dozvoljeno duže od vremena potrebnog za iskrcaj i ukrcaj,
* dužni su sudjelovati u troškovima održavanja i upravljanja tržnog prostora (održavanje, čišćenje, grijanje/hlađenje i drugo) prema učešću u ukupnim troškovima koje utvrđuju i ugovaraju s isporučiteljom.

**IV. NAČIN MJERENJA, OBRAČUNA I PLAĆANJA**

 **ISPORUČENE USLUGE TRŽNICE**

**Članak 19.**

Naknade za zakup prodajnog mjesta određuje isporučitelj cjenikom usluge tržnice.

Cjenikom se određuju naknade za dnevni, mjesečni, polugodišnji, godišnji i sezonski zakup te dnevni zakup za prigodne prodaje.

Naknade se mogu odrediti posebno za zatvoreni a posebno za otvoreni prodajni prostor.

**Članak 20.**

Prilikom određivanja naknada iz prethodnog članka isporučitelj uzima u obzir izdatke koji su potrebni za osiguranje dostupnosti usluge tržnice.

Izdaci potrebni za osiguranje dostupnosti usluge tržnice su troškovi održavanja, upravljanja i čišćenja tržnog prostora, odvoza otpada, utrošene vode i električne energije, pričuva, komunalna naknada i drugo.

**Članak 21.**

Isporučitelj će za cjenik i za svaku njegovu izmjenu ili dopunu pribaviti prethodnu suglasnost Gradonačelnika Grada Pazina.

Isporučitelj će cjenik objaviti na oglasnom mjestu tržnice i mrežnim stranicama isporučitelja.

**Članak 22.**

Naknade iz cjenika su početne cijene za javno nadmetanje.

Kriterij za odabir ponuđača u javnom nadmetanju je najviša ponuđena cijena.

**Članak 23.**

Naknadu za dnevni zakup naplaćuje od korisnika ovlašteni radnik isporučitelja.

Korisnici koji prodajno mjesto koriste na temelju pisanog ugovora ne plaćaju dnevni zakup već plaćaju zakup prema ispostavljenom računu isporučitelja na način i u rokovima koji su određeni ugovorom.

**V. ZAVRŠNE ODREDBE**

**Članak 24.**

Isporučitelj će do donošenja cjenika prema ovim Općim uvjetima, primjenjivati Cjenik broj 1391-1/09 od 24. studenog 2009. godine na koji je suglasnost dana Zaključkom Gradonačelnika Grada Pazina KLASA: 363-01/09-01/28, URBROJ: 2163/01-01-01-10-5 od 21. siječnja 2010. godine.

**Članak 25.**

Ovi Opći uvjeti primjenjuju se nakon što Gradsko vijeće Grada Pazina na iste dadne prethodnu suglasnost.

**Članak 26.**

Ovi Opći uvjeti objavljuju se u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi, na mrežnim stranicama Grada Pazina, na oglasnom mjestu tržnice i mrežnim stranicama isporučitelja.

Broj: 21-2/19 Predsjednik Nadzornog odbora

Pazin, 22. siječnja 2019. Igor Merlić